b'\n_START_ARTICLE_\nGolica\n_START_PARAGRAPH_\nGolica (1836 m) je vrh v Zahodnih Karavankah nad Jesenicami. Poznana je predvsem po narcisnih poljanah, ki jih v aprilu in maju obiskujejo \xc5\xa1tevilni pohodniki. Tako izpred ko\xc4\x8de, kot tudi z vrha je lep razgled na avstrijsko Koro\xc5\xa1ko ter na Julijce in Ljubljansko kotlino._NEWLINE_Na gozdni meji na vi\xc5\xa1ini 1582\xc2\xa0m se na njej nahaja Ko\xc4\x8da na Golici s 40 le\xc5\xbei\xc5\xa1\xc4\x8di. Staro t. i. Nem\xc5\xa1ko ko\xc4\x8do so med drugo svetovno vojno po\xc5\xbegali partizani, da ne bi Nemcem slu\xc5\xbeila kot opori\xc5\xa1\xc4\x8de. V drugi svetovni vojni je bila z istim razlogom po\xc5\xbegana tudi t. i. Slovenska ko\xc4\x8da na vrhu Golice._NEWLINE_Danes pobo\xc4\x8dja Golice slu\xc5\xbeijo kot pa\xc5\xa1nik za ovce, vse do leta 1957 pa so jo doma\xc4\x8dini iz vasi pod njo kosili. Hrib prebivalcem pod njo pomeni velik ponos, med drugim tudi zaradi svetovno znane Avsenikove polke Na Golici.\n_START_SECTION_\nRasti\xc5\xa1\xc4\x8da narcis\n_START_PARAGRAPH_\nV mesecu maju (tudi \xc5\xbee konec aprila ali \xc5\xa1ele v za\xc4\x8detku junija, glede na vremenske razmere) na pobo\xc4\x8djih ob vzno\xc5\xbeju Golice v velikem \xc5\xa1tevilu cvetijo gorske narcise (Narcissus poeticus radiiflorus), ki jim doma\xc4\x8dini pravijo tudi klju\xc4\x8davnice. Sicer v slovenskem jeziku obstaja okrog 120 razli\xc4\x8dnih imen za tovrstne rastline. Narcise so trajnice s \xc4\x8debulico in so vetrocvetke, zato se v velikem \xc5\xa1tevilu nahajajo predvsem na goli\xc4\x8davah, travnikih, kjer so pogoji za razmno\xc5\xbeevanje ugodni. Golico so se \xc5\xa1e po 2. svetovni vojni pora\xc5\xa1\xc4\x8dale do vrha, danes pa so njihova nahajali\xc5\xa1\xc4\x8da bistveno manj\xc5\xa1a. Ogro\xc5\xbea jih sodoben na\xc4\x8din mehaniziranega obdelovanja zemlje in kemi\xc4\x8dna gnojila, ki vsebujejo kalij in fosfor. Intenzivno gnojenje pospe\xc5\xa1uje rast regrata in trave, ki izpodrineta narcise. Poleg tega so travniki narcis neprimerni kot pa\xc5\xa1niki: dokler so listi narcis zeleni, so za \xc5\xbeivino strupeni. Zato so neko\xc4\x8d kmetje gnali \xc5\xbeivino na tovrstna pobo\xc4\x8dja \xc5\xa1ele v mesecu avgustu. Ko\xc5\xa1nja je primerna \xc5\xa1ele po 20. juniju. Ljudsko ime klju\xc4\x8davnica je v okolici Jesenic nastalo zaradi dejstva, da cvetovi \xc5\xbeu\xc5\xbeelkam ne dopu\xc5\xa1\xc4\x8dajo opra\xc5\xa1evanja (so\xc2\xa0\xc2\xbbzaklenjeni\xc2\xab). Dostop do narcisnih poljan je iz Jesenic proti Planini pod Golico oziroma Plav\xc5\xa1kemu rovtu._NEWLINE_Na Golici rasteta tudi ogro\xc5\xbeeni rastlini gorski dimek (Crepis bocconi) in alpski lisi\xc4\x8djak (Diphasiastrum alpinum)._NEWLINE_V maju poteka na Planini pod Golico tradicionalna prireditev\xc2\xa0\xc2\xbbPraznik narcis\xc2\xab. Ve\xc4\x8dja nahajali\xc5\xa1\xc4\x8da v Sloveniji se nahajajo tudi v Prekmurju, v dolini zgornje Kolpe in na Ko\xc4\x8devskem.'